በለገሱት ደም በትንሹ የ86 ሰዎችን ህይወት ያተረፉት ጀግና ማን ናቸው?
‹‹ደም ለግሰን በደም መፍሰስ ሕይወታቸውን የሚያጡ ወገኖቻችን መታደግ ትልቅ የሰብዓዊነት ጥግ ነው፡፡›› ለ86ኛ ጊዜ ደም የሚለግሱት ግለሰብባሕር ዳር፡ ጥቅምት 15/2012 ዓ.ም (አብመድ) ነዋሪነታቸው በደቡብ ወሎ ዞን ኮምቦልቻ ከተማ አስተዳደር ነው፡፡ የሚተዳደሩት ደግሞ በግል ሥራ ነው፡፡ ከ26 ዓመት በፊት ነበር ደም መለገስ የጀመሩት፡፡ አሁን ላይ ደግሞ በኢትዮጵያ በጎ አድራጎት ደም ለጋሾች ማኅበር መሥራች እና የማኅበሩ ፕሬዝዳንት ናቸው፤ አቶ ሙሉጌታ ይርጋ፡፡አቶ ሙሉጌታ ደም መለገስ የጀመሩት በ1985 ዓ.ም ነው፤ ዛሬ እየተካሄደ በሚገኘው ሀገር አቀፍ የደም ልገሳ ቀንም ለ86ኛ ጊዜ ደም እንደሚለግሱ ነግረውናል፡፡ አቶ ሙሉጌታ ደም ለመለገስ መነሻ የሆናቸው አንድ ግለሰብ በክረምት ወራት የውኃ ማፋሰሻ ቱቦ ውስጥ ወድቆ ጉዳት ደርሶበት በማየታቸውና ግለሰቡን ለመታደግ ከቤታቸው ደርሰው ሲመለሱ ሕይወቱ አልፎ ማግኘታቸው ነው፡፡ የግለሰቡን ሕይወት ማትረፍ ባለመቻላቸውም ‹‹በራሴ እጅ እንደጠፋች አድርጌ ነው የማየው›› ብለዋል በፀፀት ስለሁኔታው ሲናገሩ፡፡